钦定古今图书集成/理学汇编/学行典/第093卷 > 朱子全书二 > 《答柯国材》
## 钦定古今图书集成/理学汇编/学行典/第093卷 > 朱子全书二 > 《答柯国材》

大抵讲学只要理会“义理，非人所能为，乃天理也。天
理自然各有定体，以为深远而抑之使近者，非也；以
为浅近而凿之使深者，亦非也。学者患在不明此理，
而取决于心。夫心何常之有？好高者已过高矣，而犹
患其卑；滞于近者已太近矣，而犹病其远。此道之所以不明不行，而学者所以各自为方，而不能相通也。”
前此以陈、许二友好为高奇，喜立新说，往往过于义
理之中正，故常因书箴之，盖因其病而药之，非以为
凡讲学者，皆当画于浅近而遂止也。然观圣贤之学
与近世诸先生长者之论，则所谓高远者，亦不在乎
创意立说之闲。伊川云：“吾年二十时解释经义，与今
无异，然思今日意味，觉得与少时自”别。又尹和靖门
人称尹公“与经书不为讲解，而耳顺心得，如诵己言”，
此岂必以创意立说为高哉！今吾辈望此地位甚远，
大概读书且因先儒之说，通其文义而翫味之，使之
浃洽于心，自见意味可也。如旧说不通，而偶自见得
别有意思，则亦不妨。但必欲于传注之外别求所谓
自得者，而务立新说，则于先儒之说或未能究，而遽
舍之矣。如此则用心愈劳，而去道愈远，恐骎骎然失
天理之正，而陷于人欲之私，非学问之本意也。且谓
之“自得”，则是自然而得，岂可强求也哉？今人多是认
作独自之自，故不安于他人之说，而必己出耳。